སྨོན་གྲོལ་གླིང་ནི་བོད་ཀྱི་གྲུབ་མཐའ་རྙིང་མ་པའི་དགོན་སྡེ་གཅིག་རེད། མཚན་རྒྱས་པར་འོག་མིན་ཨོ་རྒྱན་སྨིན་གྲོལ་གླིང་ཞེས་ཞུ། དགོན་དེ་ནི་རྡོ་རྗེ་བྲག་དང་། སྨིན་གྲོལ་གླིང་། འཕྱོངས་རྒྱས་དཔལ་རི་བཅས་ལྷོ་ཁུལ་གྱི་རྙིང་དགོན་ཆེ་བ་གསུམ་གྱི་ ཡ་གྱལ་ཞིག་ཡིན། ཐོག་མར་གནས་དེར་ཀླུ་མེད་ཚུལ་ཁྲིམས་ཤེས་རབ་ཀྱི་དགོན་པ་ ཐར་པ་གླིང་ཞེས་པ་ཞིག་ཡོད་སྟབས་དེ་ཁུལ་གྱི་གྲོང་ལའང་ཐར་པ་གླེང་ཞེས་པའི་མིང་ཐོགས། དེ་རྗེས་རྒྱལ་དབང་ལྔ་པ་ཆེན་པོས་ཐར་པ་གླིང་གི་བདག་དབང་གཏེར་བདག་གླིང་པར་ གནང་བས་༡༦༧༦ལོར་སྨིན་གླིང་དགོན་བཞེངས་འགོ་ཚུགས། གཙུག་ལག་ཁང་ཀ་བ་ བརྒྱད་ཅུ་གྱ་བཞིའི་ཐོག་བརྩེགས་གསུམ་པའི་ཡང་སྟེང་གསེར་ཟངས་ཀྱི་གཉྫི་ར་དང་། ལི་མ་ལྷ་ཁང་གི་ཡངས་སྟེང་གསེར་ཟངས་ཀྱི་རྒྱལ་མཚན་གཉིས། ཕྱི་རོལ་དུ་འཁོར་ས་ བྲང་ཁང་དང་བཅས་ལེགས་པར་གྲུབ། གོང་ས་མཆོག་ནས་དངུལ་དཀར་གྱི་བདེ་གཤིགས་མཆོད་རྟེན་བརྒྱད་ཐོག་རྩེགས་ མའང་གསོལ་སྩལ་ཐོབ་པ་སོགས་རྟེན་གསུམ་ཁྱད་པར་ཅན་བཞུགས་སོ་གསོལ། ཐོག་མར་གྲྭ་གྲངས་བཞི་བཅུ་སྐོར་ནས་རིམ་བཞིན་སུམ་བརྒྱར་ཉེ་བ་བྱུང་། ༡༧༡༤ལོར་གཏེར་བདག་གླིང་པ་སྐུ་གཤེགས། ༡༧༡༧ལོར་ཇུན་གར་དམག་གིས་ གསང་སྔགས་ཕོ་བྲང་མ་གཏོགས་ཡོངས་རྫོགས་བཤིགས། དེ་རྗེས་རྒྱལ་བ་སྐལ་བཟང་རྒྱ་མཚོའི་དུས་སླར་ཡང་རྙིང་དགོན་ཐོར་ཞིག་སོང་རིགས་ ཉམས་གསོ་དགོས་པའི་བཀའ་ཤོག་ལྟར་རིམ་བཞིན་སྔར་ལྟར་ཉམས་གསོ་གནང་། གཏེར་བདག་གླིང་པའི་སྐུ་མཆེད་ལོ་ཆེན་དྷརྨ་ཤྲྰིས་རིག་གནས་སྤྱི་ལ་མཛད་པ་རྒྱ་ཆེན་ སྤེལ་གནང་མཛད་པ་སྤྱི། བྱེ་བྲག་སྒྲ། གསོ་རིག སྐར་རྩིས་སོགས་ལ་མཁས་པར་གྱུར་པའི་རྒྱུན་ལས་སྔོན་དགོན་དེར་རིག་གནས་ཀྱི་སློབ་གྲྭ་ ཞིག་ཡོད་པ་ལ་ཕྱོགས་མཐའ་ཁག་ནས་སེར་སྐྱ་རིས་མེད་སློབ་གཉེར་དུ་ཕེབས་སྲོལ་ཡོད།